H&M: H&M varsler dyrere klær

Økt konkurranse rammer marginene til H&M. Nå tror den svenske motegiganten at klesprisene må opp.

Vis mer byoutline JACK GUEZ

Publisert: Oppdatert: 30. september 2010 12:22 , Publisert: 29. september 2010 20:29

- Det er ikke urimelig å tro at klær kommer til å bli dyrere i Norge og Sverige fremover, sier Nils Vinge, H&Ms direktør for investorkontakt, til E24.

Den svenske motegiganten skuffet aksjemarkedet da selskapet onsdag la frem resultatet for siste kvartal, og det til tross for en omsetningsvekst på over 20 prosent.

Investorene sendte H&M-aksjen ned 6 prosent fordi driftsresultatet var dårligere enn ventet. Det er først og fremst økte råvarepriser og høyere transportkostnader som skaper press på marginene, rapporterer selskapet.

Nils Vinge vil ikke si hvorvidt H&Ms egne kolleksjoner kommer til å bli dyrere, men selskapet regner ikke med at de lave klesprisene i Skandinavia kan opprettholdes.

- Prisene på klær har falt i mange år, sammenliknet med generell prisvekst. Generelt sett kan man tro på stigende priser de nærmeste årene, sier Vinge.

Halvering på 12 år

Tall fra Statistisk sentralbyrå (SSB) viser at prisen på klær er blitt halvert siden 1998, dersom man sammenlikner med gjennomsnittlig prisvekst på varer og tjenester.

Et annet eksempel (se illustrasjon til høyre) forteller at de nominelle prisene på klær økte med bare 30 prosent fra 1979 til 2007. I samme periode var den generelle prisstigningen i Norge 227 prosent.

De fallende prisene henger sammen med en stadig tiltakende import av klær produsert i lavkostland, særlig fra Asia.

I det siste har imidlertid lønnskostnadene i Asia steget, hvilket har bidratt til å øke produksjonskostnadene for H&M. Ifølge Reuters har H&M en større andel av sin produksjon i Asia, sammenliknet med hovedkonkurrenten, Zara-eier Inditex.

I motsetning til H&M overrasket Inditex investorene på den positive siden da selskapet la frem sitt siste kvartalsresultat i forrige uke. Driftsresultatet til Inditex økte med 70 prosent første halvår, ifølge Reuters.

- Konkurransen blir hardere og hardere i alle markeder, sier Vinge.

- Ser at konkurrentene øker prisen

H&M, som opererer med avvikende regnskapsår, presenterte i dag resultatet for tredje kvartal, som for H&M betyr juni, juli og august.

Selskapet, som har over 2.000 butikker i 37 land, hadde et driftsresultat på 5,7 milliarder svenske kroner (5,0 milliarder norske kroner) i løpet av sommermånedene.

Det var imidlertid 400 millioner mindre enn forventning, ifølge Reuters.

H&Ms konsernsjef Karl-Johan Persson ville i dag ikke svare på om H&M vil måtte respondere på høyere kostnader ved å skru opp prisene.

- Vi gir ingen prognoser på priser. Men vi registrerer at mange konkurrenter har sagt at de vil øke sine, sier Vinge.

Les flere økonominyheter på E24.